Document ID: 32013R0392

KOMISIJOS ĮGYVENDINIMO REGLAMENTAS (ES) Nr. 392/2013
2013 m. balandžio 29 d.
kuriuo iš dalies keičiamos Reglamento (EB) Nr. 889/2008 nuostatos dėl ekologinės gamybos kontrolės sistemos
EUROPOS KOMISIJA,
atsižvelgdama į Sutartį dėl Europos Sąjungos veikimo,
atsižvelgdama į 2007 m. birželio 28 d. Tarybos reglamentą (EB) Nr. 834/2007 dėl ekologinės gamybos ir ekologiškų produktų ženklinimo ir panaikinantį Reglamentą (EEB) Nr. 2092/91 (1), ypač į jo 33 straipsnio 2 ir 3 dalis ir 38 straipsnio c ir d punktus,
kadangi:
(1)
pagal Reglamento (EB) Nr. 834/2007 28 straipsnio 1 dalį ūkio subjektai, kurie gamina, ruošia, sandėliuoja, pateikia rinkai, importuoja arba eksportuoja produktus, pagamintus laikantis tame reglamente nustatytų gamybos taisyklių, turi leisti, kad jų įmonei būtų taikoma to reglamento 27 straipsnyje nurodyta kontrolės sistema. Išsamios tos kontrolės sistemos taikymo taisyklės nustatytos 2008 m. rugsėjo 5 d. Komisijos reglamento (EB) Nr. 889/2008, kuriuo nustatomos išsamios Tarybos reglamento (EB) Nr. 834/2007 dėl ekologinės gamybos ir ekologiškų produktų ženklinimo įgyvendinimo taisyklės dėl ekologinės gamybos, ženklinimo ir kontrolės (2), IV antraštinėje dalyje;
(2)
pagal tą kontrolės sistemą ūkio subjektai turi pranešti kompetentingai institucijai apie savo įmonę (be kita ko, pateikti atitinkamos kontrolės įstaigos duomenis) ir pasirašyti pareiškimą, kad jie vykdo veiklą laikydamiesi pagrindinių taisyklių, įskaitant sutikimą užtikrinti priemonių vykdymą pažeidimų ir neatitikimų atvejais;
(3)
Reglamento (EB) Nr. 834/2007 30 straipsnio 2 dalyje nustatytas reikalavimas pateikti informaciją apie neatitikimų ir pažeidimų atvejus, turinčius įtakos produkto ekologiniam statusui. Siekiant didinti veiksmingumą, ūkio subjektai turėtų pranešti savo kontrolės institucijoms ar kontrolės įstaigoms apie bet kokį neatitikimą ar pažeidimą, turintį įtakos jų produkto, įskaitant iš kitų ūkio subjektų gautus ekologiškus produktus, ekologiniam statusui;
(4)
atsižvelgiant į patirtį įgyvendinant kontrolės sistemą ir siekiant atitikti ekologinės gamybos sektoriaus interesus, tikslinga nustatyti mažiausią bandinių, kuriuos kasmet turi imti ir tirti kontrolės įstaigos arba kontrolės institucijos, skaičių remiantis bendru rizikos, galinčios kilti nesilaikant ekologinės gamybos taisyklių, vertinimu. Jei kontrolės institucijoms arba kontrolės įstaigoms kyla įtarimų, kad naudojami ekologinei gamybai neleistini produktai, jos turėtų paimti ir ištirti atitinkamų produktų bandinius. Tokiais atvejais neturėtų būti taikomas mažiausio bandinių skaičiaus reikalavimas. Kad nustatytų, ar nesilaikoma Sąjungos ekologinės gamybos taisyklių, kontrolės institucijos arba kontrolės įstaigos gali bet kuriuo kitu atveju paimti ir ištirti bandinius;
(5)
atsižvelgiant į patirtį įgyvendinant kontrolės sistemą ir siekiant atitikti ekologiško maisto sektoriaus interesus, tikslinga numatyti, kad susijusi informacija būtų perduodama tais atvejais, kai ūkio subjektą arba to ūkio subjekto subrangovus tikrina skirtingos kontrolės institucijos ar kontrolės įstaigos arba kai ūkio subjektai ar jų subrangovai pakeičia kontrolės instituciją ar kontrolės įstaigą. Turėtų būti numatyta galimybė tinkamai keistis informacija ir perduoti tų ūkio subjektų patikrinimų bylas, kad kontrolės sistema būtų valdoma laikantis asmens duomenų apsaugos reikalavimų, kaip nustatyta 1995 m. spalio 24 d. Europos Parlamento ir Tarybos direktyva 95/46/EB dėl asmenų apsaugos tvarkant asmens duomenis ir dėl laisvo tokių duomenų judėjimo (3). Ūkio subjektai turėtų sutikti, kad jų duomenys ir visa su jų veikla, kuriai taikoma kontrolės sistema, susijusi informacija būtų perduodami ir jais būtų keičiamasi;
(6)
siekiant užtikrinti, kad kontrolės sistema būtų taikoma vienodai ir būtų išvengta neaiškumo, Reglamente (EB) Nr. 889/2008 turėtų būti pateikta sąvokos „patikrinimų byla“ apibrėžtis;
(7)
Reglamento (EB) Nr. 834/2007 29 straipsnio 3 dalyje nurodyta, kad patvirtinamųjų dokumentų forma nustatoma atsižvelgiant į elektroninį sertifikavimą. Reikėtų patikslinti, kad elektroninio sertifikavimo atveju nereikalaujama parašu patvirtinti patvirtinamųjų dokumentų, jeigu šių dokumentų autentiškumas įrodomas apsaugą nuo klastojimo užtikrinančiu elektroniniu metodu;
(8)
tačiau, atsižvelgiant į sukauptą patirtį, būtinas paaiškinimas dėl valstybių narių keitimosi informacija tais atvejais, kai valstybė narė nustato neatitikimus reikalavimams arba jų pažeidimus importuojant produktus pagal Reglamento (EB) Nr. 834/2007 33 straipsnio 2 ir 3 dalis arba pagal 2008 m. gruodžio 8 d. Komisijos reglamento (EB) Nr. 1235/2008, kuriuo nustatomos išsamios Tarybos reglamento (EB) Nr. 834/2007 įgyvendinimo taisyklės dėl ekologiškų produktų importo iš trečiųjų šalių (4), 19 straipsnį;
(9)
be to, atsižvelgiant į geriausią praktiką, taikomą nuo 2009 m., reikėtų patikslinti valstybių narių keitimosi informacija darbo tvarką neatitikimų ar pažeidimų atvejais;
(10)
siekiant užtikrinti derėjimą su 2011 m. sausio 27 d. Komisijos reglamento (ES) Nr. 65/2011, kuriuo nustatomos išsamios Tarybos reglamento (EB) Nr. 1698/2005 kontrolės procedūrų įgyvendinimo ir kompleksinio paramos susiejimo įgyvendinimo taisyklės, susijusios su paramos kaimo plėtrai priemonėmis (5), 33 straipsnio 1 dalimi, svarbu patikslinti, kad valstybės narės turėtų užtikrinti, kad mokėjimo agentūra gautų pakankamai informacijos apie atliktus patikrinimus, jeigu patikrinimų neatlieka ji pati;
(11)
pagal Europos Parlamento ir Tarybos reglamento (EB) Nr. 882/2004 (6) 44 straipsnio 1 dalies a punktą valstybės narės privalo savo metinėje ataskaitoje nurodyti bet kokį daugiamečio nacionalinio kontrolės plano pakeitimą, siekiant atsižvelgti į, inter alia, naujus teisės aktus. Komisijai turėtų būti pateikti reikiami duomenys ir informacija apie valstybių narių kompetentingų institucijų vykdomą su ekologine gamyba susijusią priežiūrą. Todėl turėtų būti reikalaujama, kad valstybės narės, siekdamos pateikti tos priežiūros duomenis, iš dalies pakeistų savo nacionalinį kontrolės planą ir metinėje ataskaitoje, nurodytoje Reglamento (EB) Nr. 882/2004 44 straipsnyje, praneštų apie tuos pakeitimus ir pateiktų susijusius ekologinės gamybos duomenis. Valstybėms narėms turėtų būti leista tuos ekologinės gamybos duomenis pateikti atskirame nacionalinio kontrolės plano ir metinės ataskaitos skyriuje;
(12)
be įpareigojimų, susijusių su Reglamente (EB) Nr. 882/2004 nustatytomis kontrolės priemonėmis, Reglamento (EB) Nr. 834/2007 V antraštinėje dalyje ir Reglamente (EB) Nr. 889/2008 nustatytos konkretesnės nuostatos dėl ekologinės gamybos sektoriaus kontrolės. Jeigu kompetentinga institucija kontrolės užduotis paveda privačioms kontrolės įstaigoms, taikytini Reglamente (EB) Nr. 834/2007 nustatyti išsamesni reikalavimai ir įpareigojimai, kuriuos turi įvykdyti kiekviena kontrolės įstaiga;
(13)
atsižvelgiant į patirtį nustatyta, kad konkrečios ekologinės gamybos kontrolės nuostatos turi būti išsamesnės, visų pirma siekiant sustiprinti kompetentingų institucijų vykdomą kontrolės įstaigų, kurioms buvo pavestos kontrolės užduotys, priežiūrą. Tos nuostatos, kaip vienodi būtinieji reikalavimai, turėtų būti įtrauktos į valstybių narių kontrolės sistemą, sukurtą pagal Reglamento (EB) Nr. 834/2007 27 straipsnį;
(14)
valstybių narių kompetentingos institucijos turėtų nustatyti dokumentais įformintą darbo tvarką, taikytiną pavedant užduotis kontrolės įstaigoms ir jas prižiūrint, kad būtų laikomasi norminių reikalavimų;
(15)
turėtų būti tobulinamas keitimasis su kompetentingų institucijų vykdoma priežiūra susijusia informacija valstybėse narėse, tarp valstybių narių, taip pat tarp valstybių narių ir Komisijos ir turėtų būti priimti vienodi būtinieji reikalavimai;
(16)
todėl Reglamentas (EB) Nr. 889/2008 turėtų būti atitinkamai iš dalies pakeistas;
(17)
siekiant užtikrinti kontrolės priemonių veiksmingumą, šiuo reglamentu numatyti papildomi elementai, į kuriuos turi atsižvelgti įmonė, nurodyta pareiškime, kurį turi pasirašyti ūkio subjektas, kaip nustatyta Reglamento (EB) Nr. 889/2008 63 straipsnio 2 dalyje, turėtų būti taikomi ir ūkio subjektams, pasirašiusiems tą pareiškimą prieš pradedant taikyti šį reglamentą;
(18)
siekiant užtikrinti sklandų perėjimą nuo galiojančios kontrolės sistemos prie iš dalies pakeistos kontrolės sistemos, šis reglamentas turėtų būti taikomas nuo 2014 m. sausio 1 d.;
(19)
šiame reglamente numatytos priemonės atitinka Ekologinės gamybos reguliavimo komiteto nuomonę,
PRIĖMĖ ŠĮ REGLAMENTĄ:
1 straipsnis
Reglamento (EB) Nr. 889/2008 pakeitimas
Reglamentas (EB) Nr. 889/2008 iš dalies keičiamas taip:
1)
2 straipsnis papildomas tokiu s punktu:
„s) patikrinimų byla- visa informacija ir dokumentai, kuriuos kontrolės sistemos tikslais valstybių narių kompetentingoms institucijoms arba kontrolės institucijoms ir kontrolės įstaigoms perduoda ūkio subjektas, kuriam taikoma kontrolės sistema, kaip nurodyta Reglamento (EB) Nr. 834/2007 28 straipsnyje, įskaitant visą su tuo ūkio subjektu arba to ūkio subjekto vykdoma veikla susijusią aktualią informaciją ir dokumentus, kuriuos turi kompetentingos institucijos, kontrolės institucijos ir kontrolės įstaigos, išskyrus su sistemos taikymu nesusijusią informaciją ir dokumentus.“
2)
63 straipsnio 2 dalies pirma pastraipa papildoma tokiais d-h punktais:
„d)
kai ūkio subjektą ir (arba) to ūkio subjekto subrangovus pagal atitinkamų valstybių narių nustatytą kontrolės sistemą tikrina skirtingos kontrolės institucijos arba kontrolės įstaigos, sutikti, kad tos institucijos arba įstaigos keistųsi informacija;
e)
kai ūkio subjektas ir (arba) to ūkio subjekto subrangovai pakeičia savo kontrolės instituciją arba kontrolės įstaigą, sutikti, kad jų patikrinimų bylos būtų perduotos paskesnei kontrolės institucijai arba kontrolės įstaigai;
f)
kai ūkio subjektas atsisako taikyti kontrolės sistemą, sutikti nedelsiant apie tai pranešti susijusiai kompetentingai institucijai ir kontrolės institucijai arba kontrolės įstaigai;
g)
kai ūkio subjektas nusprendžia nebetaikyti kontrolės sistemos, sutikti, kad patikrinimų byla būtų saugoma bent penkerius metus;
h)
sutikti nedelsiant pranešti susijusiai (-ioms) kontrolės institucijai (-oms) arba kontrolės įstaigai (-oms) apie bet kokį neatitikimą ar pažeidimą, turintį įtakos jų produkto arba iš kitų ūkio subjektų ar subrangovų gautų ekologiškų produktų ekologiniam statusui.“
3)
65 straipsnio 2 dalis pakeičiama taip:
„2. Kontrolės institucija ar įstaiga ima ir tiria bandinius, kad nustatytų, ar nenaudojami ekologinei gamybai neleistini produktai, ir kad patikrintų, ar gamybos būdai atitinka ekologinės gamybos taisykles, arba kad nustatytų galimą užteršimą ekologinei gamybai neleistinais produktais. Bandinių, kuriuos kasmet turi imti ir tirti kontrolės institucija ar įstaiga, skaičius turi atitikti bent 5 % viso jos kontroliuojamų ūkio subjektų skaičiaus. Ūkio subjektai, kurių bandiniai turi būti paimti, atrenkami remiantis bendru rizikos, galinčios kilti nesilaikant ekologinės gamybos taisyklių, vertinimu. Į šį bendrą vertinimą įtraukiami visi gamybos, paruošimo ir paskirstymo etapai.
Kontrolės institucija ar įstaiga ima ir tiria bandinius kiekvienu atveju, kai įtariama, kad naudojami ekologinei gamybai neleistini produktai arba būdai. Tokiais atvejais netaikomas mažiausio bandinių, kurie turi būti paimti ir ištirti, reikalavimas.
Kad nustatytų, ar nenaudojami ekologinei gamybai neleistini produktai, ir kad patikrintų, ar gamybos būdai atitinka ekologinės gamybos taisykles, arba kad nustatytų galimą užteršimą ekologinei gamybai neleistinais produktais, kontrolės institucijos arba kontrolės įstaigos gali bet kuriuo kitu atveju paimti ir ištirti bandinius.“
4)
68 straipsnio 1 dalis papildoma tokia pastraipa:
„Taikant Reglamento (EB) Nr. 834/2007 29 straipsnio 3 dalyje nurodytą elektroninį sertifikavimą, nereikalaujama laukelyje Nr. 8 parašu patvirtinti patvirtinamųjų dokumentų, jeigu šių dokumentų autentiškumas įrodomas apsaugą nuo klastojimo užtikrinančiu elektroniniu metodu.“
5)
92 ir 92a straipsniai pakeičiami taip:
„92 straipsnis
Kontrolės institucijų, kontrolės įstaigų ir kompetentingų institucijų keitimasis informacija
1. Kai ūkio subjekto ir (arba) to ūkio subjekto subrangovų patikrinimus atlieka skirtingos kontrolės institucijos arba kontrolės įstaigos, kontrolės institucijos arba kontrolės įstaigos keičiasi susijusia informacija apie jų kontroliuojamą veiklą.
2. Pasikeitus ūkio subjektų ir (arba) jų subrangovų kontrolės institucijai arba kontrolės įstaigai, kontrolės institucijos arba atitinkamos kontrolės įstaigos kompetentingai institucijai nedelsiant praneša apie pakeitimą.
Ankstesnioji kontrolės institucija arba kontrolės įstaiga paskesniajai kontrolės institucijai arba kontrolės įstaigai perduoda atitinkamo ūkio subjekto patikrinimų bylos aktualią informaciją ir 63 straipsnio 2 dalies antroje pastraipoje nurodytas ataskaitas.
Naujoji kontrolės institucija arba kontrolės įstaiga užtikrina, kad ūkio subjektas pašalintų arba mėgintų pašalinti ankstesnės kontrolės institucijos ar kontrolės įstaigos ataskaitoje nurodytus neatitikimus.
3. Kai ūkio subjektas atsisako taikyti kontrolės sistemą, to ūkio subjekto kontrolės institucija arba kontrolės įstaiga nedelsiant apie tai praneša kompetentingai institucijai.
4. Kontrolės institucija arba kontrolės įstaiga, nustačiusi neatitikimus ar pažeidimus, turinčius įtakos produktų ekologiniam statusui, nedelsiant apie tai praneša valstybės narės, kuri ją paskyrė ir patvirtino pagal Reglamento (EB) Nr. 834/2007 27 straipsnį, kompetentingai institucijai.
Ta kompetentinga institucija gali savo iniciatyva pareikalauti ir bet kokios kitos informacijos apie neatitikimus ar pažeidimus.
Kai nustatoma neatitikimų ar pažeidimų, susijusių su kitų kontrolės institucijų arba kontrolės įstaigų kontroliuojamais produktas, ji taip pat turi nedelsiant pranešti toms kontrolės institucijoms arba kontrolės įstaigoms.
5. Valstybės narės imasi atitinkamų priemonių ir parengia dokumentais įformintą darbo tvarką, kuria remiantis visos jų pagal Reglamento (EB) Nr. 834/2007 27 straipsnį paskirtos kontrolės institucijos ir (arba) visos jų patvirtintos kontrolės įstaigos galėtų keistis informacija, įskaitant tvarką, pagal kurią informacija keičiamasi siekiant tikrinti patvirtinamuosius dokumentus, kaip nurodyta to reglamento 29 straipsnio 1 dalyje.
6. Valstybės narės imasi atitinkamų priemonių ir parengia dokumentais įformintą darbo tvarką, padedančią užtikrinti, kad informacija apie patikrinimų ir tikrinimų vietoje, kaip nurodyta šio reglamento 65 straipsnyje, rezultatus būtų perduodama mokėjimo agentūrai pagal tos mokėjimo agentūros poreikius, kaip numatyta Komisijos reglamento (ES) Nr. 65/2011 (7) 33 straipsnio 1 dalyje.
92a straipsnis
Skirtingų valstybių narių ir Komisijos keitimasis informacija
1. Valstybė narė, nustačiusi neatitikimų ar pažeidimų, susijusių su šio reglamento taikymu kitos valstybės narės produktui su nuorodomis, nustatytomis Reglamento (EB) Nr. 834/2007 IV antraštinėje dalyje ir šio reglamento III antraštinėje dalyje ir (arba) XI priede, naudodamasi šio reglamento 94 straipsnio 1 dalyje nurodyta sistema nedelsiant apie tai praneša valstybei narei, paskyrusiai kontrolės instituciją arba patvirtinusiai kontrolės įstaigą, kitoms valstybėms narėms ir Komisijai.
2. Valstybė narė, nustačiusi neatitikimų ar pažeidimų, susijusių su produktų importo pagal Reglamento (EB) Nr. 834/2007 33 straipsnio 2 arba 3 dalį reikalavimų, nustatytų tame reglamente arba Reglamente (EB) Nr. 1235/2008, laikymusi, naudodamasi šio reglamento 94 straipsnio 1 dalyje nurodyta sistema nedelsiant apie tai praneša valstybėms narėms ir Komisijai.
3. Valstybė narė, nustačiusi neatitikimų ar pažeidimų, susijusių su produktų importo pagal Reglamento (EB) Nr. 1235/2008 19 straipsnį reikalavimų, nustatytų tame reglamente arba Reglamente (EB) Nr. 834/2007, laikymusi, naudodamasi šio reglamento 94 straipsnio 1 dalyje nurodyta sistema nedelsiant apie tai praneša leidimą išdavusiai valstybei narei, kitoms valstybėms narėms ir Komisijai. Pranešimas siunčiamas kitoms valstybėms narėms ir Komisijai tuo atveju, kai nustatomas neatitikimas arba pažeidimas, susijęs su produktais, kuriems valstybė narė išdavė Reglamento (EB) Nr. 1235/2008 19 straipsnyje nurodytą leidimą.
4. Valstybė narė, gavusi pranešimą, susijusį su reikalavimų neatitinkančiais produktais pagal 1 arba 3 pastraipas, arba valstybė narė, išdavusi Reglamento (EB) Nr. 1235/2008 19 straipsnyje nurodytą leidimą produktui, su kuriuo susijęs nustatytas neatitikimas arba pažeidimas, išsiaiškina neatitikimų arba pažeidimų priežastis. Ji nedelsiant imasi atitinkamų veiksmų.
Atsakydama į pradinį pranešimą naudojant 94 straipsnio 1 dalyje nurodytą sistemą, ji pranešimą pateikusiai valstybei narei, kitoms valstybėms narėms ir Komisijai pateikia tyrimo rezultatus ir nurodo, kokių priemonių imtasi. Atsakymas išsiunčiamas per 30 kalendorinių dienų nuo pradinio pranešimo pateikimo dienos.
5. Jei reikia, pradinį pranešimą pateikusi valstybė narė gali paprašyti atsakymą teikiančios valstybės narės pateikti papildomos informacijos. Bet kuriuo atveju pradinį pranešimą pateikusi valstybė narė, gavusi atsakymą arba papildomos informacijos iš pranešimą gavusios valstybės narės, naudodama 94 straipsnio 1 dalyje nurodytą sistemą, įrašo reikiamus įrašus ir atnaujintą informaciją.
92b straipsnis
Informacijos skelbimas
Valstybės narės tinkamu būdu, įskaitant skelbimą internete, ir naudojant šio reglamento XII priede pateiktą pavyzdį pateikia visuomenei Reglamento (EB) Nr. 834/2007 28 straipsnio 5 dalyje nurodytus atnaujintus sąrašus, kuriuose išvardyti su kiekvienu ūkio subjektu susiję atnaujinti patvirtinamieji dokumentai, numatyti to reglamento 29 straipsnio 1 dalyje. Valstybės narės tinkamai laikosi Europos Parlamento ir Tarybos direktyvoje 95/46/EB nustatytų asmens duomenų apsaugos reikalavimų (8).
6)
IV antraštinėje dalyje įrašomas 9 skyrius:
„9 SKYRIUS
Kompetentingų institucijų vykdoma priežiūra
92c straipsnis
Su kontrolės įstaigomis susijusi priežiūros veikla
1. Kompetentingų institucijų, pavedančių kontrolės įstaigoms kontrolės užduotis pagal Reglamento (EB) Nr. 834/2007 27 straipsnio 4 dalies b punktą, vykdomoje priežiūros veikloje daugiausia dėmesio skiriama tų kontrolės įstaigų veiklos rodiklių vertinimui atsižvelgiant į nacionalinės akreditacijos įstaigos darbo rezultatus, kaip nurodyta Europos Parlamento ir Tarybos reglamento (EB) Nr. 765/2008 (9) 2 straipsnio 11 dalyje.
Ta priežiūros veikla apima kontrolės įstaigų vidaus kontrolės procedūrų vertinimą, patikrinimų bylų valdymą ir nagrinėjimą atsižvelgiant į Reglamente (EB) Nr. 834/2007 nustatytus įpareigojimus ir tikrinimą, kaip šalinami neatitikimai ir nagrinėjamos apeliacijos bei skundai.
2. Kompetentingos institucijos kreipiasi į kontrolės įstaigas prašydamos pateikti jų rizikos analizės procedūros dokumentus.
Rizikos analizės procedūra turi padėti užtikrinti, kad:
a)
remiantis rizikos analizės rezultatais būtų galima nustatyti metinių patikrinimų ir tikrinimų vietoje, apie kuriuos pranešama arba nepranešama, intensyvumą;
b)
būtų atliekami papildomi bent 10 % pagal sutartį veiklą vykdančių ūkio subjektų pagal 65 straipsnio 4 dalį atliekami atsitiktiniai patikrinimai vietoje pagal rizikos kategoriją;
c)
apie bent 10 % visų patikrinimų ir tikrinimų vietoje, atliekamų pagal 65 straipsnio 1 ir 4 dalis, nebūtų pranešama;
d)
ūkio subjektai, kuriuos numatyta patikrinti ir tikrinti vietoje apie tai nepranešus, būtų atrenkami remiantis rizikos analize ir kad tie patikrinimai ir tikrinimai vietoje būtų planuojami atsižvelgiant į rizikos lygį.
3. Kompetentingos institucijos, kontrolės įstaigoms pavedančios kontrolės užduotis, tikrina, ar kontrolės įstaigų darbuotojai yra pakankamai gerai susipažinę su atitinkama sritimi, įskaitant žinias apie susijusius rizikos elementus, turinčius įtakos produktų ekologiniam statusui, ir ar jų kvalifikacija, parengimas ir patirtis, susiję su ekologine gamyba ir visų pirma su atitinkamomis Sąjungos taisyklėmis, yra pakankami; taip pat ar galioja atitinkamos inspektorių rotacijos taisyklės.
4. Kompetentingos institucijos nustato dokumentais įformintą užduočių pavedimo kontrolės įstaigoms pagal Reglamento (EB) Nr. 834/2007 27 straipsnio 5 dalį ir priežiūros pagal šio straipsnio nuostatas darbo tvarką, kuria išsamiai apibrėžiama, kokią informaciją turi pateikti kontrolės įstaigos.
92d straipsnis
Neatitikimų ir pažeidimų atvejais taikomų priemonių sąrašas
Kompetentingos institucijos tvirtina ir perduoda kontrolės įstaigoms, kurioms buvo pavestos kontrolės užduotys, sąrašą, kuriame išvardyti bent pažeidimai ir neatitikimai, turintys įtakos produktų ekologiniam statusui, bei atitinkamos priemonės, kurių turi imtis kontrolės įstaigos tuo atveju, kai nustatoma su jų kontroliuojamais ūkio subjektais, kurie dalyvauja ekologinėje gamyboje, susijusių pažeidimų arba neatitikimų.
Kompetentingos institucijos savo iniciatyva gali į sąrašą įtraukti kitą aktualią informaciją.
92e straipsnis
Metinis kontrolės įstaigų patikrinimas
Kompetentingos institucijos organizuoja kontrolės įstaigų, kurioms pagal Reglamento (EB) Nr. 834/2007 27 straipsnio 4 dalies b punktą buvo pavestos kontrolės užduotys, metinį patikrinimą. Metinio patikrinimo tikslais kompetentinga institucija atsižvelgia į nacionalinės akreditavimo įstaigos darbo rezultatus, kaip nurodyta Reglamento (EB) Nr. 765/2008 2 straipsnio 11 dalyje. Patikrinimą atliekanti kompetentinga institucija visų pirma patikrina:
a)
ar laikomasi kontrolės įstaigos standartinės kontrolės procedūros, kurią pagal Reglamento (EB) Nr. 834/2007 27 straipsnio 6 dalies a punktą kontrolės įstaiga pateikė kompetentingai institucijai;
b)
ar kontrolės įstaiga turi pakankamai tinkamos kvalifikacijos ir patyrusių darbuotojų, kaip nurodyta Reglamento (EB) Nr. 834/2007 27 straipsnio 5 dalies b punkte, ir ar surengti mokymai, susiję su rizika, turinčia įtakos produktų ekologiniam statusui;
c)
ar kontrolės įstaiga yra nustačiusi dokumentais įformintą darbo tvarką ir šablonus ir ar jų laikosi, kai vykdoma tokia veikla:
i)
metinė rizikos analizė pagal Reglamento (EB) Nr. 834/2007 27 straipsnio 3 dalį;
ii)
su rizika susijusios imties strategijos rengimas, mėginių ėmimas ir analizė;
iii)
keitimasis informacija su kitomis kontrolės įstaigomis ir kompetentinga institucija;
iv)
jos kontroliuojamų ūkio subjektų pradiniai ir papildomi patikrinimai;
v)
priemonių, taikomų pažeidimų arba neatitikimų atvejais, sąrašo naudojimas ir papildymas;
vi)
jos kontroliuojamų ūkio subjektų asmens duomenų apsaugos reikalavimų laikymasis, kaip nustato valstybės narės, kuriose kompetentinga institucija vykdo veiklą, ir pagal Direktyvą 95/46/EB.
92f straipsnis
Daugiamečiame nacionaliniame kontrolės plane ir metinėje ataskaitoje pateikiami ekologinės gamybos duomenys
Valstybės narės užtikrina, kad į jų daugiamečius nacionalinius kontrolės planus, nurodytus Reglamento (EB) Nr. 882/2004 41 straipsnyje, būtų įtraukta pagal šį reglamentą vykdomos ekologinės gamybos kontrolės funkcijų priežiūra, o konkretūs tos priežiūros duomenys (toliau - ekologinės gamybos duomenys) būtų nurodyti Reglamento (EB) Nr. 882/2004 44 straipsnyje numatytoje metinėje ataskaitoje. Ekologinės gamybos duomenys pateikiami pagal šio reglamento XIIIb priede išvardytas temas.
Ekologinės gamybos duomenys pateikiami remiantis informacija, susijusia su kontrolės įstaigų ir (arba) kontrolės institucijų vykdoma kontrole ir kompetentingos institucijos atliekamais auditais.
Duomenys pateikiami naudojantis šio reglamento XIIIc priede pateiktais šablonais nuo 2015 m. už 2014 metus.
Valstybės narės gali ekologinės gamybos duomenis pateikti atskirame savo nacionalinio kontrolės plano ir metinės ataskaitos ekologinės gamybos duomenų skyriuje.
7)
Pridedami XIIIb ir XIIIc priedai, kurių tekstai pateikiami šio reglamento priede.
2 straipsnis
Pereinamojo laikotarpio nuostata
Reglamento (EB) Nr. 889/2008 63 straipsnio 2 dalies pirmos pastraipos d-h punktų nuostatos, įtrauktos šio reglamento 1 straipsnio 2 punktu, taikomos ir ūkio subjektams, pasirašiusiems Reglamento (EB) Nr. 889/2008 63 straipsnio 2 dalyje nurodytą pareiškimą prieš pradedant taikyti šį reglamentą.
3 straipsnis
Įsigaliojimas ir taikymas
Šis reglamentas įsigalioja septintą dieną po jo paskelbimo Europos Sąjungos oficialiajame leidinyje.
Jis taikomas nuo 2014 m. sausio 1 d.
Šis reglamentas privalomas visas ir tiesiogiai taikomas visose valstybėse narėse.
Priimta Briuselyje 2013 m. balandžio 29 d.

Labels: 12
15
17
6